Imla-d daɣen umaru yiwen n wudem s-way-s i d-ttwabdarent aṭas tlawin, aladɣa timɣarin, d asuget n wawal. Mi ara heddṛent temɣarin, ur ḥebbsent ara lehduṛ, wa iheyya-d, wa yerna-d, amzun wissen ansi i d-ttɛemmiṛent ! Ula d anallas yenna-d belli « Ur ttarrant iles gar tuɣmas alama d tafada n tthuṛ ». Yerna, tameṭṭut mi ara d-tales kra, ur tettaǧǧa afatus (détail), tḥemmel ad d-tales s telqay. D amedya, Malḥa mi tettales tudert-is i Nna Faṭi : am wasmi i as-id-tules taqsiḍt-nni n ubernus n Muḥend-ameẓyan (deg usebter wis : 161), ur yelli ufatus teǧǧa.